L’Ajuntament de Carcaixent obri el seu Portal de Transparència
24 de maig de 2016

Carcaixent

Des d’ahir ja està disponible el Portal de Transparència de l’Ajuntament de Carcaixent, donant així compliment a la nova legislació estatal i autonòmica en esta matèria. Este portal, accessible des de la pàgina web corporativa www.carcaixent.es/transparencia, es presenta com a eina perquè els ciutadans puguen estar al dia del treball que du a terme la corporació, accedint a la informació pública més rellevant.

La creació del portal s’ha finançat amb una subvenció de la Conselleria de Transparència, Responsabilitat Social, Participació i Cooperació de 1.576€, que ha possibilitat l’elaboració de la pàgina web i la recollida de la informació per part d’una empresa externa. Tot i que ja hi ha molta informació disponible, al llarg de les pròximes setmanes aniran incorporant-s'hi nous continguts.

El portal es divideix en tres grans àrees. Per una banda està l’apartat de Transparència, que conté la informació corporativa publicada, en què destaca la normativa vigent i en tramitació, el pressupost i la seua execució, les subvencions atorgades, els convenis de col·laboració subscrits, els contractes públics, la plantilla i retribucions, i la informació referent als càrrecs electes.

Per altra banda, dins de l’espai “Sol·licita Informació”, el ciutadà pot trobar diferents formularis per tal de fer arribar a l’Ajuntament les seues propostes. Finalment, a l’apartat “On van els meus impostos?”, es mostra d’una forma clara i gràfica com es distribueix el pressupost,  d'on vénen els ingressos i a què es destina la despesa.

El regidor de Transparència i Participació, Natxo Escandell, ha destacat l’esforç del personal de l’Ajuntament a l’hora de recollir tota la informació per poder exterioritzar la feina que s'hi du a terme. “Hem creat una nova eina per estar més a prop de totes les veïnes i veïns,  i que puguen observar la feina desenvolupada per l’administració d’una manera simple i sense obstacles”.

La informació del portal s’anirà actualitzant periòdicament per tal d’oferir les dades més actuals, i anirà incrementant el nombre de continguts publicats. En esta línia, Natxo Escandell ha volgut fer una crida a la ciutadania perquè participen en el desenvolupament del portal, indicant la informació que hi troben a faltar i que creuen que hauria de ser publicada. A més, ha assenyalat que “este és un projecte de llarg recorregut, i la intenció de l’Equip de Govern és anar més enllà del que la normativa exigeix i continuar treballant perquè el ciutadà se senta totalment part d’esta institució, i li deixe tota la informació al seu abast perquè veja que no hi ha res a amagar”.